DELEGIRANA UREDBA KOMISIJE (EU) 2019/2016

z dne 11. marca 2019

o dopolnitvi Uredbe (EU) 2017/1369 Evropskega parlamenta in Sveta glede označevanja hladilnih aparatov z energijskimi nalepkami in razveljavitvi Delegirane uredbe Komisije (EU) št. 1060/2010

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/1369 Evropskega parlamenta in Sveta z dne 4. julija 2017 o vzpostavitvi okvira za označevanje z energijskimi nalepkami in razveljavitvi Direktive 2010/30/EU (1) ter zlasti člena 11(5) in člena 16(1) Uredbe,

ob upoštevanju naslednjega:

(1) Uredba (EU) 2017/1369 pooblašča Komisijo za sprejemanje delegiranih aktov v zvezi z označevanjem z nalepkami ali prevrednotenjem nalepk za skupine izdelkov, ki imajo velik potencial za prihranek energije in, če je ustrezno, drugih virov.

(2) Določbe o označevanju gospodinjskih hladilnih aparatov z energijskimi nalepkami so bile uvedene z Delegirano uredbo Komisije (EU) št. 1060/2010 (2).

(3) Sporočilo Komisije COM(2016) 773 (3) (delovni načrt za okoljsko primerno zasnovo), ki ga je pripravila Komisija z uporabo člena 16(1) Direktive 2009/125/ES Evropskega parlamenta in Sveta (4), določa delovne prednostne naloge v okviru okoljsko primerne zasnove in energijskega označevanja za obdobje 2016–2019. V delovnem načrtu so opredeljene skupine izdelkov, povezanih z energijo, ki jih je treba obravnavati kot prednostne pri izvajanju pripravljalnih študij in končnem sprejetju izvedbenih ukrepov ter pregledu Uredbe Komisije (ES) št. 643/2009 (5) in Delegirane Uredbe (EU) št. 1060/2010.

(4) Za ukrepe iz delovnega načrta za okoljsko primerno zasnovo se ocenjuje, da bi do leta 2030 lahko zagotovili skupno več kot 260 TWh letnih prihrankov končne energije, kar ustreza zmanjšanju emisij toplogrednih plinov leta 2030 za približno 100 milijonov ton na leto. Hladilni aparati so ena od skupin izdelkov, navedenih v delovnem načrtu za okoljsko primerno zasnovo, ki naj bi do leta 2030 po ocenah prinesla 10 TWh letnih prihrankov končne energije.

(5) Gospodinjski hladilni aparati so med skupinami izdelkov, omenjenimi v členu 11(5)(b) Uredbe (EU) 2017/1369, za katere bi Komisija morala sprejeti delegirani akt za uvedbo nalepk s prevrednoteno lestvico od A do G.

(6) Uredba (EU) št. 1060/2010 od Komisije zahteva, da jo redno pregleduje ob upoštevanju tehnološkega napredka.

(7) Komisija je pregledala Uredbo (EU) št. 1060/2010, kot zahteva člen 7 Uredbe, in analizirala tehnične, okoljske in gospodarske vidike hladilnih aparatov ter dejansko vedenje porabnikov. Pregled je bil opravljen v tesnem sodelovanju z deležniki in zainteresiranimi stranmi iz Unije in tretjih držav. Rezultati pregleda so bili objavljeni in predstavljeni Posvetovalnemu forumu, ustanovljenemu s členom 14 Uredbe (EU) 2017/1369.

(8) S pregledom je bilo ugotovljeno, da obstaja potreba po uvedbi revidiranih zahtev za označevanje z energijskimi nalepkami za hladilne aparate.

(9) S pregledom je bilo ugotovljeno, da se poraba električne energije izdelkov, ki so predmet te uredbo, lahko dodatno občutno zmanjša z izvajanjem ukrepov za označevanje z energijskimi nalepkami, osredotočenimi na hladilne aparate.

(10) Hladilni aparati z neposredno prodajno funkcijo bodo predmet ločene uredbe o označevanju z energijskimi nalepkami.

(11) Zamrzovalne skrinje, vključno z zamrzovalnimi skrinjami za profesionalno uporabo, bi morale biti vključene v področje uporabe te uredbe, saj niso zajete v področje uporabe Delegirane uredbe Komisije (EU) 2015/1094 (6) in se lahko uporabljajo v drugih okoljih kot profesionalnih.

(12) Aparati za shranjevanje vina in hladilni aparati z nizko stopnjo hrupa (kot so minibari), vključno s tistimi s prozornimi vrati, nimajo neposredne prodajne funkcije. Vinski bari se običajno uporabljajo v gospodinjskih okoljih ali restavracijah, medtem ko se minibari običajno uporabljajo v hotelskih sobah. Zato bi morala ta uredba zajemati aparate za shranjevanje vina in minibare, vključno s tistimi s prozornimi vrati.

(13) Hladilni aparati, ki so razstavljeni na trgovinskih sejmih, bi morali imeti energijsko nalepko, če je bila prva enota modela že dana na trg ali se daje na trg na trgovinskem sejmu.

(14) Poraba električne energije za delovanje gospodinjskih hladilnih aparatov v Uniji pomeni znaten delež skupnih potreb gospodinjstev po električni energiji. Poleg že doseženih izboljšav energijske učinkovitosti je porabo energije gospodinjskih hladilnih aparatov možno znatno dodatno zmanjšati.

(15) S pregledom je bilo ugotovljeno, da se poraba električne energije izdelkov, zajetih s to uredbo, lahko dodatno občutno zmanjša z izvajanjem ukrepov za označevanje z energijskimi nalepkami, osredotočenimi na energijsko učinkovitost in letno porabo energije. Zato da bi končni uporabniki lahko sprejeli odločitev na podlagi ustreznih informacij, bi bilo treba vključiti tudi informacije o emisijah akustičnega hrupa, ki se prenaša po zraku, in tipih predelkov.

(16) Ustrezne izdelčne parametre bi bilo treba izmeriti z uporabo zanesljivih, natančnih in ponovljivih metod. Navedene metode bi morale upoštevati najsodobnejše splošno priznane merilne metode vključno, kjer je ustrezno, s harmoniziranimi standardi, ki jih sprejmejo evropske organizacije za standardizacijo, navedene v Prilogi I Uredbe (EU) št. 1025/2012 Evropskega parlamenta in Sveta (7).

(17) Za izboljšanje učinkovitosti te uredbe bi bilo treba prepovedati izdelke, katerih zmogljivost se za izboljšanje deklariranih parametrov v preizkusnih pogojih samodejno spremeni.

(18) Ob priznavanju rasti prodaje izdelkov, povezanih z energijo, prek platform internetnega gostovanja namesto neposredno prek spletnih mest dobaviteljev bi bilo treba pojasniti, da bi morale biti internetne prodajalne platforme odgovorne za omogočitev prikaza nalepke v bližini cene. Dobavitelja bi morale obvestiti o navedeni obveznosti, vendar ne bi smele biti odgovorne za točnost ali vsebino nalepke ter priloženi informacijski list izdelka. Vendar bi morale z uporabo člena 14(1)(b) Direktive 2000/31/ES Evropskega parlamenta in Sveta (8) o elektronskem poslovanju take platforme internetnega gostovanja ravnati hitro, da bi odstranile ali onemogočile dostop do informacij o zadevnem izdelku, če vedo za neskladnost (npr. manjkajočo ali nepravilno nalepko ali napačna oznaka ali informacijski list izdelka), npr. če jih o njej obvesti organ za nadzor trga. Za dobavitelja, ki prodaja neposredno končnim uporabnikom prek svojega spletnega mesta, veljajo obveznosti glede prodaje na daljavo iz člena 5 Uredbe (EU) 2017/1369.

(19) Ukrepe iz te uredbe so v skladu s členom 14 Uredbe (EU) 2017/1369 obravnavali Posvetovalni forum in strokovnjaki iz držav članic.

(20) Delegirano uredbo (EU) št. 1060/2010 bi bilo zato treba razveljaviti –

SPREJELA NASLEDNJO UREDBO:

Člen 1 Predmet urejanja in področje uporabe 1. Ta uredba določa zahteve za označevanje in zagotavljanje dodatnih informacij o izdelku za hladilne aparate, napajane iz električnega omrežja, s prostornino, ki presega 10 litrov in ne presega 1 500 litrov. 2. Ta uredba se ne uporablja za: (a) profesionalne hladilne omare za shranjevanje, omare za hitro hlajenje in zamrzovanje, razen zamrzovalnih skrinj za profesionalno uporabo; (b) hladilne aparate z neposredno prodajno funkcijo; (c) premične hladilne aparate; (d) aparate, katerih primarna funkcija ni skladiščenje živil s hlajenjem.

Člen 2 Opredelitve pojmov V tej uredbi se uporabljajo naslednje opredelitve pojmov: (1) „električno omrežje“ pomeni električno napajanje iz omrežja z izmeničnim tokom pri napetosti 230 voltov (±10 %) in frekvenci 50 Hz; (2) „hladilni aparat“ pomeni izolirano ohišje z enim ali več predelki, v katerih se vzdržujejo določene temperature, ki se ohlajajo z naravno ali prisilno konvekcijo, pri čemer se hlajenje doseže z enim ali več sredstvi, ki porabljajo energijo; (3) „predelek“ pomeni zaprt prostor znotraj hladilnega aparata, ločen od ostalih predelkov s pregrado, posodo ali podobnim predmetom, ki je neposredno dostopen preko enih ali več zunanjih vrat in se lahko razdeli v podpredelke. Če ni navedeno drugače, se v tej uredbi predelek nanaša na predelke in podpredelke; (4) „zunanja vrata“ pomeni del ohišja, ki se lahko premakne ali odstrani, da se omogoči najmanj premik blaga iz zunanjosti v notranjost ohišja ali iz notranjosti ohišja navzven; (5) „podpredelek“ pomeni ograjen prostor predelka, ki ima drugačen razpon delovne temperature od predelka, v katerem se nahaja; (6) „skupna prostornina“ (V) pomeni prostornino prostora znotraj notranje obloge hladilnega aparata, ki je enaka vsoti prostornin predelkov, v dm3 ali litrih; (7) „prostornina predelka“ (Vc ) pomeni prostornino prostora znotraj notranje obloge predelka, izraženo v dm3 ali v litrih; (8) „profesionalna hladilna omara za shranjevanje“ pomeni izoliran hladilni aparat, ki vključuje en predelek ali več, dostopen prek enih ali več vrat ali predalov, in lahko neprekinjeno ohranja temperaturo živil v okviru predpisanih omejitev pri obratovalni temperaturi za hlajenje ali zamrzovanje, tako da uporablja cikel s kompresijo pare, uporablja pa se za shranjevanje živil v okoljih, ki niso gospodinjstva, vendar ne za razstavljanje ali dostop strank, kot je opredeljeno v Uredbi Komisije (EU) 2015/1095 (9); (9) „omara za hitro hlajenje in zamrzovanje“ pomeni izoliran hladilni aparat, ki je namenjen predvsem hitremu ohlajanju vročih živil pod 10 °C v primeru hlajenja in pod –18 °C v primeru zamrzovanja; kakor je opredeljeno v Uredbi (EU) 2015/1095; (10) „profesionalna zamrzovalna skrinja“ pomeni zamrzovalnik živil, kjer so predelki dostopni z vrha naprave ali pa ima predelke, ki se odpirajo na vrhu, in pokončne predelke, vendar bruto prostornina predelkov, ki se odpirajo na vrhu, presega 75 % skupne bruto površine aparata, ki se uporablja za shranjevanje živil v okoljih, ki niso gospodinjstva; (11) „zamrzovalnik“ pomeni hladilni aparat, ki ima le predelke s štirimi zvezdicami; (12) „predelek za zamrzovanje“ ali „predelek s štirimi zvezdicami“ pomeni zamrznjen predelek s ciljno temperaturo in pogoji shranjevanja pri –18 °C in ki izpolnjuje zahteve glede zmogljivosti zamrzovanja; (13) „zamrznjeni predelek“ pomeni tip predelka s ciljno temperaturo enako ali manjšo od 0 °C; gre za predelek z eno, dvema, tremi ali štirimi zvezdicami ali brez zvezdic, kot je določeno v tabeli 3 Priloge IV; (14) „tip predelka“ pomeni deklarirani tip predelka v skladu s parametri zmogljivosti za hlajenje Tmin, Tmaks, Tc in drugimi, kot je določeno v tabeli 3 Priloge IV; (15) „ciljna temperatura“ (Tc) pomeni referenčno temperaturo znotraj predelka c med preizkusom, kot je določeno v tabeli 3 Priloge IV, in je temperatura za preizkus porabe energije, izražena kot časovno povprečje za niz tipal; (16) „minimalna temperatura“ (T min) pomeni minimalno temperaturo znotraj predelka med preizkusom shranjevanja, kot je določeno v tabeli 3 Priloge IV; (17) „maksimalna temperatura“ (T maks) pomeni maksimalno temperaturo znotraj predelka med preizkusom shranjevanja, kot je določeno v tabeli 3 Priloge IV; (18) „predelek brez zvezdic“ in „predelek za led“ pomenita predelek za zamrzovanje s ciljno temperaturo in pogoji shranjevanja 0 °C, kot je določeno v tabeli 3 Priloge IV; (19) „predelek z eno zvezdico“ pomeni zamrznjeni predelek s ciljno temperaturo in pogoji shranjevanja pri –6 °C, kot je določeno v tabeli 3 Priloge IV; (20) „predelek z dvema zvezdicama“ pomeni zamrznjeni predelek s ciljno temperaturo in pogoji shranjevanja pri –12 °C, kot je določeno v tabeli 3 Priloge IV; (21) „predelek s tremi zvezdicami“ pomeni zamrznjeni predelek s ciljno temperaturo in pogoji shranjevanja pri –18 °C, kot je določeno v tabeli 3 Priloge IV; (22) „hladilni aparat z neposredno prodajno funkcijo“ pomeni hladilni aparat, ki se uporablja za funkcije prikazovanja in prodaje predmetov strankam pri določenih temperaturah pod temperaturo okolice in ki je dostopen neposredno prek odprtih stranic ali prek enih ali več vrat ali predalov ali obojih, vključno s tistimi s površinami, ki se uporabljajo za shranjevanje predmetov ali pomoč pri podajanju predmetov, ki strankam niso dostopni, ter razen minibarov in aparatov za shranjevanje vina, kot so opredeljeni v Uredbi Komisije (EU) 2019/2024 (10); (23) „minibar“ pomeni hladilni aparat s skupno prostornino največ 60 litrov, ki je predvsem namenjen za shranjevanje in prodajo živil v hotelskih sobah in podobnih prostorih; (24) „aparat za shranjevanje vina“ pomeni namenski hladilni aparat za shranjevanje vina, ki natančno uravnava temperaturo za pogoje shranjevanja in ciljno temperaturo, kot je določeno v tabeli 3 Priloge IV, ter je opremljen s protivibracijskimi ukrepi; (25) „namenski hladilni aparat“ pomeni hladilni aparat z le enim tipom predelka; (26) „predelek za shranjevanje vina“ pomeni nezamrznjen predelek s ciljno temperaturo 12 °C, notranjim razponom vlažnosti od 50 % do 80 % in pogoji shranjevanja od 5 °C do 20 °C, kot je opredeljeno v tabeli 3 Priloge IV; (27) „nezamrznjen predelek“ pomeni tip predelka s ciljno temperaturo enako ali višjo od 4 °C; gre za shrambni predelek, predelek za shranjevanje vina, kletni predelek ali predelek za svežo hrano s pogoji shranjevanja in ciljnimi temperaturami, kot so določeni v tabeli 3 Priloge IV; (28) „shrambni predelek“ pomeni nezamrznjen predelek s ciljno temperaturo 17 °C in pogoji shranjevanja od 14 °C do 20 °C, kot je določeno v tabeli 3 Priloge IV; (29) „kletni predelek“ pomeni nezamrznjen predelek s ciljno temperaturo 12 °C in pogoji shranjevanja od 2 °C do 14 °C, kot je določeno v tabeli 3 Priloge IV; (30) „predelek za svežo hrano“ pomeni nezamrznjen predelek s ciljno temperaturo 4 °C in pogoji shranjevanja od 0 °C do 8 °C, kot je določeno v tabeli 3 Priloge IV; (31) „premični hladilni aparat“ pomeni hladilni aparat, ki se lahko uporablja, kadar ni dostopa do električnega omrežja in ki kot vir energije za funkcijo hlajenja uporablja električno energijo zelo nizke napetosti (<120V DC) ali gorivo ali oboje, vključno s hladilnim aparatom, ki lahko poleg električne energije zelo nizke napetosti ali goriva ali obojega deluje z napajanjem iz električnega omrežja. Aparat, dan na trg s pretvornikom AC/DC, ni premični hladilni aparat; (32) „živila“ pomenijo hrano, sestavine, pijače, vključno z vinom, in druge izdelke, ki se uporabljajo predvsem za uživanje in ki zahtevajo ohlajevanje na določene temperature; (33) „prodajno mesto“ pomeni lokacijo, kjer so hladilni aparati razstavljeni ali ponujeni v prodajo, najem ali nakup na obroke; (34) „vgradni aparat“ pomeni hladilni aparat, ki je zasnovan, preizkušen in se trži izključno: (a) za namestitev v ohišju ali ograditev (zgoraj, spodaj in ob straneh) s ploščami; (b) za varno pritrditev na straneh, na zgornjem ali spodnjem delu ohišja ali plošč in (c) za opremo s celovito tovarniško obdelano sprednjo stranjo ali sprednjo ploščo, izdelano po meri. (35) „indeks energijske učinkovitosti“ pomeni indeksno število, izraženo v odstotkih, ki izraža relativno energijsko učinkovitost hladilnega aparata, kot je določeno v točki 5 Priloge IV. Za namene prilog so v Prilogi I določene dodatne opredelitve pojmov.

Člen 3 Obveznosti dobaviteljev 1. Dobavitelji morajo zagotoviti, da: (a) se vsak hladilni aparat dobavi s tiskano nalepko v obliki, določeni v Prilogi III; (b) se parametri na informacijskem listu izdelka, določeni v Prilogi V, vnesejo v zbirko podatkov o izdelkih; (c) če prodajalec izrecno tako zahteva, se informacijski list izdelka da na voljo v tiskani obliki; (d) se vsebina tehnične dokumentacije, določene v Prilogi VI, vnese v zbirko podatkov o izdelkih; (e) vsako vizualno oglaševanje določenega modela hladilnih aparatov, vključuje razred energijske učinkovitosti in razpon razpoložljivih razredov energijske učinkovitosti na nalepki v skladu s prilogama VII in VIII; (f) vsako tehnično promocijsko gradivo za določen model hladilnih aparatov, vključno s tehničnim promocijskim gradivom na internetu, ki opisuje njegove specifične tehnične parametre, vključuje razred energijske učinkovitosti navedenega modela in razpon razpoložljivih razredov energijske učinkovitosti na nalepki v skladu s Prilogo VII. (g) se elektronska nalepka v obliki in s podatki, kot je določeno v Prilogi III, trgovcem da na razpolago za vsak model hladilnega aparata; (h) se elektronski informacijski list izdelka, kot je določen v Prilogi V, trgovcem da na razpolago za vsak model hladilnega aparata. 2. Razred energijske učinkovitosti se določi na podlagi indeksa energijske učinkovitosti, izračunanega v skladu s Prilogo II.

Člen 4 Obveznosti trgovcev Trgovci zagotovijo, da: (a) ima vsak hladilni aparat na prodajnem mestu, tudi na trgovinskih sejmih, nalepko, ki jo zagotovi dobavitelj v skladu s točko 1(a) člena 3, pri čemer je nalepka na vgradne aparate nameščena tako, da je jasno vidna, na vse druge hladilne aparate pa tako, da je jasno vidna na zunanji sprednji strani ali na vrhu hladilnega aparata; (b) se pri prodaji na daljavo nalepka in informacijski list izdelka predložita v skladu s prilogama VII in VIII; (c) vsako vizualno oglaševanje določenega modela hladilnega aparata, vključno na internetu, vključuje razred energijske učinkovitosti in razpon razpoložljivih razredov energijske učinkovitosti na nalepki v skladu s Prilogo VII; (d) vsako tehnično promocijsko gradivo za določen model hladilnega aparata, vključno s tehničnim promocijskim gradivom na internetu, ki opisuje njegove specifične tehnične parametre, vključuje razred energijske učinkovitosti navedenega modela in razpon razpoložljivih razredov energijske učinkovitosti na nalepki v skladu s Prilogo VII.

Člen 5 Obveznosti internetnih gostiteljskih platform Kadar ponudnik gostiteljskih storitev iz člena 14 Direktive 2000/31/ES dopušča neposredno prodajo hladilnih aparatov na svoji spletni strani, ponudnik storitev omogoči prikaz elektronske nalepke in elektronskega informacijskega lista izdelka, ki ju zagotovi trgovec, in sicer na prikazovalnem mehanizmu v skladu z določbami Priloge VIII, trgovca pa obvesti o obveznosti, da ju prikaže.

Člen 6 Merilne metode Informacije, ki jih je treba zagotoviti v skladu s členoma 3 in 4, se pridobijo z zanesljivimi, točnimi in ponovljivimi merilnimi in računskimi metodami, pri katerih se upoštevajo najsodobnejše splošno priznane merilne in računske metode, kot jih določa Priloga IV.

Člen 7 Postopek preverjanja za namene tržnega nadzora Države članice pri izvajanju tržnega nadzora iz odstavka 3 člena 8 Uredbe (EU) 2017/1369 uporabljajo postopek preverjanja iz Priloge IX.

Člen 8 Pregled Komisija pregleda to uredbo z vidika tehnološkega napredka in predstavi rezultate te ocene Posvetovalnemu odboru vključno z osnutkom predloga revizije, če je ustrezno, najpozneje do 25. decembra 2025. V tem pregledu se med drugim oceni možnost za: (a) obravnavo vidikov krožnega gospodarstva; (b) uvedbo ikon za predelke, ki bi lahko pomagali zmanjšati živilske odpadke in (c) uvedbo ikon za letno porabo energije.

Člen 9 Razveljavitev Delegirana uredba (EU) št. 1060/2010 se razveljavi s 1. marcem 2021.

Člen 10 Prehodni ukrepi Od 25. decembra 2019 do 28. februarja 2021 se standardni podatki o izdelku, ki se zahtevajo na podlagi točke (b) člena 3 Uredbe (EU) št. 1060/2010, namesto v tiskani obliki, priloženi izdelku, lahko dajo na voljo prek zbirke podatkov o izdelkih. V navedenem primeru dobavitelj zagotovi, da se standardni podatki o izdelki, če tako izrecno zahteva trgovec, dajo na voljo v tiskani obliki.

Člen 11 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 1. marca 2021. Vendar se člen 10 uporablja od 25. decembra 2019, točke 1(a), (b) in (c) člena 3 se uporabljajo od 1. novembra 2020.

Ta uredba je v celoti zavezujoča in se neposredno uporablja v vseh državah članicah. V Bruslju, 11. marca 2019 Za Komisijo Predsednik Jean-Claude JUNCKER

(1) UL L 198, 28.7.2017, str. 1.

(2) Delegirana uredba Komisije (EU) št. 1060/2010 z dne 28. septembra 2010 o dopolnitvi Direktive 2010/30/EU Evropskega parlamenta in Sveta v zvezi z energijskim označevanjem gospodinjskih hladilnih aparatov (UL L 314, 30.11.2010, str. 17).

(3) Sporočilo Komisije. Delovni načrt za okoljsko primerno zasnovo za obdobje 2016–2019, COM(2016) 773 final, 30.11.2016.

(4) Direktiva 2009/125/ES Evropskega parlamenta in Sveta z dne 21. oktobra 2009 o vzpostavitvi okvira za določanje zahtev za okoljsko primerno zasnovo izdelkov, povezanih z energijo (UL L 285, 31.10.2009, str. 10).

(5) Uredba Komisije (ES) št. 643/2009 z dne 22. julija 2009 o izvajanju Direktive 2005/32/ES Evropskega parlamenta in Sveta glede zahtev za okoljsko primerno zasnovo gospodinjskih hladilnih aparatov (UL L 191, 23.7.2009, str. 53).

(6) Delegirana uredba Komisije (EU) 2015/1094 z dne 5. maja 2015 o dopolnitvi Direktive 2010/30/EU Evropskega parlamenta in Sveta v zvezi z označevanjem profesionalnih hladilnih omar za shranjevanje z energijskimi nalepkami (UL L 177, 8.7.2015, str. 2).

(7) Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).

(8) Direktiva 2000/31/ES Evropskega parlamenta in Sveta z dne 8. junija 2000 o nekaterih pravnih vidikih storitev informacijske družbe, zlasti elektronskega poslovanja na notranjem trgu (Direktiva o elektronskem poslovanju) (UL L 178, 17.7.2000, str. 1).

(9) Uredba Komisije (EU) 2015/1095 z dne 5. maja 2015 o izvajanju Direktive 2009/125/ES Evropskega parlamenta in Sveta glede zahtev za okoljsko primerno zasnovo profesionalnih hladilnih omar za shranjevanje, omar za hitro hlajenje in zamrzovanje, kondenzacijskih enot in procesnih ohlajevalnikov (UL L 177, 8.7.2015, str. 19).

(10) Uredba Komisije (EU) 2019/2024 z dne 1. oktobra 2019 o določitvi zahtev za okoljsko primerno zasnovo hladilnih aparatov z neposredno prodajno funkcijo v skladu z Direktivo 2009/125/ES Evropskega parlamenta in Sveta (glej stran 313 tega Uradnega lista).